Talle hoofbrekens toe bees in septiese tenk belandDie DBV het gespook op die bees uit die septiese tenk te red. Die King William’s Town (KWT) Dierebeskermingsvereniging in Qonce in die Oos-Kaap het vandeesweek behoorlik gespook om ŉ bees uit ŉ septiese tenk te red. Buiten dat die bees in die slyk vasgesit het, het bye en ŉ slang wat ook in die tenk beland het, die reddingspoging verder bemoeilik. Die slang het lede van die gemeenskap boonop afgeskrik om te help. “Personeel van die KWT DBV moes baie slim en vinnig werk. ŉ Klein vuur is gemaak om die bye met rook te verjaag, en daarna is die nagadder sorgvuldig verwyder,” het nasionale DBV in ŉ plasing op Facebook gesê. Die DBV het gespook op die bees uit die septiese tenk te red. “Die slang is vir evaluering geneem om te verseker dat dit op ŉ later stadium weer veilig in die natuur vrygelaat kan word.” Die DBV het voorts gesê hoewel daar baie omstanders was wat sou kon help om die bees uit die tenk te kry, het bygelowigheid omtrent slange hulle verhoed om dit te doen. “Dit het egter nie die DBV se pogings verhinder nie, en hulle aangehou werk totdat die bees veilig en sonder enige beserings uit die tenk bevry is. “Die bees is skoongespuit en weer veilig na die kraal teruggeneem.”